                    Výbor
Národnej rady Slovenskej republiky
        pre nezlučiteľnosť funkcií
                                   		                            
Číslo rozhodnutia: VP/125/24/K/SVF

R o z h o d n u t i e 

Výboru Národnej rady Slovenskej republiky
pre nezlučiteľnosť funkcií
zo dňa 1. októbra 2024 

vo veci ochrany verejného záujmu a zamedzenia rozporu záujmov. 

Výbor Národnej rady Slovenskej republiky 
pre nezlučiteľnosť funkcií

v konaní o ochrane verejného záujmu a zamedzenia rozporu záujmov proti 
Ing. Dušanovi Butašovi, členovi dozornej rady Slovenskej národnej akreditačnej agentúry
vo veci porušenia čl. 7 ods. 1 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov 

t a k t o   r o z h o d o l : 

verejný funkcionár Ing. Dušan Butaš, člen dozornej rady Slovenskej národnej akreditačnej agentúry tým, že nepodal oznámenie podľa čl. 7 ústavného zákona č. 357/2004 
Z. z. o ochrane verejného záujmu pri výkone funkcií verejných funkcionárov v znení neskorších predpisov v lehote stanovenej v tomto článku, porušil povinnosť ustanovenú 
v čl. 7 ods. 1 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov (oznámenie za rok 2023 mal podať do 30.4.2024, oznámenie podal 10.6.2024);

v y s l o v u j e   s t r a t u   v e r e j n e j   f u n k c i e

verejnému funkcionárovi Ing. Dušanovi Butašovi, členovi dozornej rady Slovenskej národnej akreditačnej agentúry podľa čl. 9 ods. 8 písm. a) ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov, keďže sa v predchádzajúcom konaní (č. VP/309/21/K) voči dotknutému verejnému funkcionárovi počas jedného funkčného obdobia právoplatne rozhodlo, že porušil povinnosť ustanovenú ústavným zákonom č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov;


O d ô v o d n e n i e : 

Výbor Národnej rady Slovenskej republiky pre nezlučiteľnosť funkcií (ďalej len „výbor“) ako orgán ochrany verejného záujmu a zamedzenia rozporu záujmov pri výkone funkcií verejných funkcionárov sa v rámci svojej kontrolnej činnosti zaoberá najmä kontrolou dodržiavania povinností verejných funkcionárov pri výkone verejnej funkcie.
Ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov (ďalej len „ústavný zákon“) v čl. 7 
ods. 1 stanovuje verejným funkcionárom (čl. 2 ods. 1 ústavného zákona) povinnosť do 30 dní odo dňa, keď sa ujali výkonu verejnej funkcie a počas jej výkonu vždy do 30. apríla podať písomné oznámenie funkcií, zamestnaní, činností a majetkových pomerov (ďalej len „oznámenie“) orgánu určenému v čl. 7 ods. 5 ústavného zákona.
Verejní funkcionári v pôsobnosti výboru (čl. 7 ods. 5 písm. e) ústavného zákona) sú povinní podať toto oznámenie uvedenému výboru Národnej rady Slovenskej republiky. Napriek tomu verejný funkcionár Ing. Dušan Butaš, člen dozornej rady Slovenskej národnej akreditačnej agentúry, ktorý mal podať oznámenie za rok 2023 do 30. apríla 2024, predmetné oznámenie podal až 10.6.2024.
V prípade, že verejný funkcionár poruší povinnosti a zákazy uvedené v ústavnom zákone, výbor v súlade s čl. 9 ods. 2 ústavného zákona začne voči verejnému funkcionárovi konanie vo veci ochrany verejného záujmu a zamedzenia rozporu záujmov. Výbor takéto konanie uskutočňuje z vlastnej iniciatívy alebo na základe riadne odôvodneného podnetu.
Výbor sa so skutočnosťou, že verejný funkcionár nepodal oznámenie v lehote stanovenej ústavným zákonom oboznámil dňa 18. júna 2024 pri rokovaní o Prehľade Výboru Národnej rady Slovenskej republiky pre nezlučiteľnosť funkcií o došlých oznámeniach funkcií, zamestnaní, činností a majetkových pomerov verejných funkcionárov k 30.4.2024 
za rok 2023 a za máj – jún 2024, a uznesením č. 189 z 18. júna 2024 začal voči menovanému verejnému funkcionárovi konanie podľa čl. 9 ods. 2 písm. a) ústavného zákona. Súčasne podľa čl. 9 ods. 4 ústavného zákona požiadal dotknutého verejného funkcionára o stanovisko pre účely konania vo veci ochrany verejného záujmu.
Verejný funkcionár sa k uzneseniu o začatí konania vyjadril listom zo dňa 30.7.2024 (výboru doručený dňa 02.8.2024). Uviedol, že omeškanie podania majetkového priznania za rok 2023 odôvodňuje náročným pracovným nasadením z pracovnej pozície, ako aj nevyhnutnou starostlivosťou o jeho imobilnú matku, ktorá utrpela poranenie chrbtice s dlhodobou liečbou a nevyhnutnou každodennou starostlivosťou. Ďalej poukázal na tú skutočnosť, že v stave jeho majetku neprišlo oproti roku 2022 k žiadnej k zmene. Uvedené dôvody ho viedli k opomenutiu zákonnej povinnosti, avšak po uvedomení si tejto povinnosti bezodkladne majetkové priznanie vyplnil a doručil doporučenou poštou Výboru NR SR. Preto na základe vyššie uvedeného žiada výbor o akceptovanie jeho vysvetlenia pre účely rozhodovania vo veci a odpustenie zmeškania lehoty, ak je taký úkon možný, resp. o prijatie rozhodnutia, že takýmto zmeškaním nešlo o porušenie ústavného zákona, ktoré by zakladalo materiálnu podstatu na sankcionovanie. V závere uviedol, že funkciu, do ktorej bol menovaný si váži, riadne, svedomito a s náležitou odbornou starostlivosťou si plní svoje povinnosti a koná len v súlade s ústavným zákonom a príslušnou legislatívou.
Podľa čl. 9 ods. 13 ústavného zákona môže výbor rozhodnúť aj o zastavení konania, ak sa v konaní nepreukáže, že verejný funkcionár nesplnil alebo porušil povinnosti ustanovené ústavným zákonom. Konanie sa zastaví aj vtedy, ak sa verejný funkcionár pred hlasovaním o rozhodnutí podľa odseku 6 vzdá svojej funkcie.
S prihliadnutím na právne závery (str. 12) nálezu Ústavného súdu SR sp. zn. III. ÚS 114/08-22 sú verejní funkcionári povinní poznať a vykladať obsah ústavného zákona, pričom ústavný zákon explicitne definuje, že verejný funkcionár má povinnosť splniť si oznamovaciu povinnosť podľa čl. 7 ods. 1 ústavného zákona v rámci taxatívne vymedzeného časového intervalu, a to buď po ujatí sa funkcie, resp. počas jej výkonu. Skutkové okolnosti (nepodanie oznámenia zo strany verejného funkcionára riadne a včas) nasvedčujú tomu, že došlo k porušeniu povinností vyplývajúcich z čl. 7 ods. 1 ústavného zákona. Výbor na margo vyjadrenia verejného funkcionára dodáva, že termín pre podanie oznámenia v zmysle čl. 7 ods. 1 ústavného zákona je fixne stanovený do 30. apríla každého kalendárneho roka. 
K tvrdeniam verejného funkcionára: „Omeškanie podania majetkového priznania za rok 2023 odôvodňuje náročným pracovným nasadením z pracovnej pozície, ako aj nevyhnutnou starostlivosťou o jeho imobilnú matku, ktorá utrpela poranenie chrbtice s dlhodobou liečbou a nevyhnutnou každodennou starostlivosťou.“ výbor uvádza, že čo sa týka neúmyselného konania, resp. nedbanlivosti pri nepodaní oznámenia zo strany verejných funkcionárov výbor uvádza, že zavinenie verejného funkcionára (úmysel alebo nedbanlivosť) a ani „intenzita“ porušenia povinnosti nepredstavuje v zmysle ústavného zákona relevantný faktor, ktorý by mal byť pri rozhodovaní o porušení povinností podľa ústavného zákona zohľadnený (Nález Ústavného súdu I. ÚS 331/2021-28). Výbor na okraj uvádza, že dané dôvody sú z ľudského hľadiska pochopiteľné, avšak v rovine ústavnoprávnej irelevantné (II. ÚS 448/2018).  
K tvrdeniam verejného funkcionára:  „ V stave jeho majetku neprišlo oproti roku 2022 k žiadnej k zmene“ výbor uvádza, že práve na overenie danej  skutočnosti je v ústavnom zákone stanovený pravidelný mechanizmus podávania oznámení v zmysle čl. 7 ods. 1 ústavného zákona, a to v určených lehotách. Len včasné podanie oznámenia má za následok splnenie ústavných povinností zo strany verejných funkcionárov. 
K neskôr a dodatočne podanému oznámeniu výbor uvádza, že neskôr dodatočne podané oznámenie znamená rovnako porušenie povinností, ktoré zakladá možnosť výboru uložiť sankciu, ergo neznamená zbavenie sa zodpovednosti verejných funkcionárov za porušenie ustanovení ústavného zákona. Dodatočným podaním oznámenia sa však verejní funkcionári vyhnú účinkom čl. 9 ods. 12 ústavného zákona.
Verejní funkcionári sú povinní poznať a vykladať ustanovenia ústavného zákona tak, aby nedochádzalo k jeho porušovaniu, v opačnom prípade im hrozí sankčný postih. V zmysle uznesenia Ústavného súdu SR, sp. zn. IV. ÚS 633/2013: „Ústavným súdom už vyslovený právny názor v rozhodovacej činnosti (I. ÚS 174/09, IV. ÚS 635/2012) založený na tom, že dôkazné bremeno na preukázaní skutočnosti, že oznámenie podľa príslušných ustanovení ústavného zákona o ochrane verejného záujmu bolo podané riadne a včas, spočíva na dotknutom verejnom funkcionárovi.“ Z vyjadrenia verejného funkcionára však nedošlo k naplneniu litery čl. 7 ods. 1 ústavného zákona v spojení s citovaným uznesením Ústavného súdu SR, sp. zn. IV. ÚS 633/2013, keďže dotknutý verejný funkcionár lehotu nestihol a uvedené dôvody (náročné pracovné nasadenie, starostlivosť o imobilnú matku a neúmyselné opomenutie povinností) výbor nepovažuje za liberačné k meritu prejednávanej veci. Nestihnutie lehoty podania oznámenia znamená porušenie povinností stanovených ústavným zákonom, čo predstavuje dostatočný a relevantný základ na záver výboru o porušení ústavného zákona a uložení pokuty podľa ústavného zákona (m. m. I. ÚS 134/2022).
Výbor preto na základe vyššie uvedeného dospel po vykonanom posúdení skutkových okolností k právnemu záveru, že zo strany verejného funkcionára nepodaním oznámenia v časovom intervale určenom ústavným zákonom došlo k porušeniu čl. 7 ods. 1 ústavného zákona. 
Verejný funkcionár si však povinnosť podania oznámenia v zmysle čl. 7 ods. 1 ústavného zákona nesplnil počas jedného funkčného obdobia i v konaní vedenom pod 
č. VP/309/21/K (právoplatné 28.4.2022, vykonateľné 31.5.2022). 
Podľa čl. 9 ods. 8 písm. a) ústavného zákona: „Rozhodnutím podľa odseku 6 sa vysloví strata verejnej funkcie, ak sa v predchádzajúcom konaní proti verejnému funkcionárovi počas jedného funkčného obdobia právoplatne rozhodlo, že nesplnil alebo porušil povinnosť alebo obmedzenie ustanovené týmto ústavným zákonom alebo zákonom, alebo v oznámení podľa 
čl. 7 alebo čl. 8 uviedol neúplné alebo nepravdivé údaje, a to napriek písomnému upozorneniu orgánu uvedenému v čl. 7 ods. 5 v lehote ním určenej.“.
V prípade, že sa v konaní podľa čl. 9 ústavného zákona preukáže, že verejný funkcionár porušil povinnosti a zákazy uvedené v ústavom zákone, výbor prijme rozhodnutie v súlade s čl. 9 ods. 6 ústavného zákona. Je potrebné uviesť, že ústavný zákon počíta i s možnosťou uložiť sankciu vo forme peňažnej pokuty podľa čl. 9 ods. 10 písm. d) ústavného zákona, pokiaľ sa jedná o singulárne porušenie ústavného zákona, avšak v prípadoch, podľa čl. 9 ods. 8 písm. a) ústavného zákona sa jedná o opätovné porušenie povinností alebo obmedzení ustanovených ústavným zákonom, o ktorých bolo právoplatne v rámci funkčného obdobia rozhodnuté, a z toho dôvodu výbor vyslovil stratu verejnej funkcie, pričom takéto rozhodnutie podlieha podľa čl. 10 ods. 1 ústavného zákona schváleniu Národnej rade Slovenskej republiky. 
Výbor dospel po vykonanom dokazovaní k záveru, že verejný funkcionár Ing. Dušan Butaš, člen dozornej rady Slovenskej národnej akreditačnej agentúry nepodal oznámenie podľa čl. 7 ústavného zákona v lehote stanovenej v tomto článku, t. j. do 30.4.2024, a tým opätovne porušil povinnosť ustanovenú v čl. 7 ods. 1 ústavného zákona, pričom sa v predchádzajúcom konaní (č. VP/309/21/K) voči dotknutému verejnému funkcionárovi počas jedného funkčného obdobia právoplatne rozhodlo, že porušil povinnosť ustanovenú ústavným zákonom. 
Podľa čl. 9 ods. 9 ústavného zákona výbor prijal uznesenie, ktorým sa verejnému funkcionárovi Ing. Dušanovi Butašovi, členovi dozornej rady Slovenskej národnej akreditačnej agentúry vyslovila strata verejnej funkcie podľa čl. 9 ods. 8 písm. a) ústavného zákona. Uvedené rozhodnutie bolo dňa 1. októbra 2024 schválené uznesením č. 332, podľa ktorého v časti C výbor poveril predsedníčku výboru v súlade s čl. 10 ods. 1 ústavného zákona predložiť písomné rozhodnutie výboru na schválenie Národnej rade Slovenskej republiky na najbližšiu schôdzu Národnej rady Slovenskej republiky.


P o u č e n i e: Proti tomuto rozhodnutiu môže dotknutý verejný funkcionár podať návrh 
na preskúmanie rozhodnutia Výboru Národnej rady Slovenskej republiky 
pre nezlučiteľnosť funkcií v súlade s čl. 10 ods. 2 ústavného zákona 
č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov na Ústavný súd Slovenskej republiky v lehote 30 dní odo dňa jeho doručenia. Podanie návrhu 
na preskúmanie tohto rozhodnutia má odkladný účinok.



V Bratislave 1. októbra 2024


Veronika  R e m i š o v á,  v. r. 
                   predsedníčka výboru 



Ľubica  L a š š á k o v á,  v. r. 
      overovateľka výboru

